KIRJALLINEN KYSYMYS E-0597/03 esittäjä(t): Jonas Sjöstedt (GUE/NGL) komissiolle. Kuorma-autojen lisävalot.



Virallinen lehti nro 222 E , 18/09/2003 s. 0218 - 0219



KIRJALLINEN KYSYMYS E-0597/03 esittäjä(t): Jonas Sjöstedt (GUE/NGL) komissiolle (28. helmikuuta 2003) Aihe: Kuorma-autojen lisävalot Norrbottenin kuorma-autoilijoiden yhdistys Norr on huolissaan uudesta kuorma-autojen valoja koskevasta direktiivistä. Ruotsissa tielaitos on ehdottanut asian sisällyttämistä tielaitoksen asetuskokoelmaan toukokuusta 2003 alkaen. Liikenneolosuhteet Norlannissa eivät ole samanlaiset kuin Keski-Euroopassa. Puutavarankuljettaja saattaa ajaa puolitoista tuntia näkemättä ketään muuta tiellä liikkujaa. Ruotsissa Norlannin huonoilla, pimeillä teillä, joilla hirvikolarin riski on suuri, tarvitaan enemmän lisävaloja kuin EU:n tiheään asutuilla seuduilla. Kunnon valot ovat kuorma-autoilijalle tärkeä turvallisuustekijä. Luonnonvaraisten eläinten aiheuttamat kolarit tulevat kalliiksi ja aiheuttavat ongelmia. Kuorma-autoilijat voivat varsin hyvin himmentää valaistusta, kun vastaan tulee muuta liikennettä. Voidaanko direktiivin kuorma-autojen valoja koskevaan osuuteen tehdä alueellinen poikkeus? Erkki Liikasen komission puolesta antama vastaus (28. maaliskuuta 2003) Moottoriajoneuvojen ja niiden perävaunujen valaisimien ja merkkivalolaitteiden asennusta koskevan jäsenvaltioiden lainsäädännön lähentämisestä 27 päivänä heinäkuuta 1976 annetun neuvoston direktiivin 76/756/ETY(1), sellaisena kuin se on muutettuna 11 päivänä kesäkuuta 1997 annetulla komission direktiivillä 97/28/EY(2), mukaisesti moottoriajoneuvoihin on asennettava joko kaksi tai neljä ajovalaisinta, joiden suurin yhteinen voimakkuus saa olla enintään 225 000 cd. Nämä säännökset ovat pysyneet muuttumattomina vuodesta 1976, ja ne ovat linjassa Yhdistyneiden Kansakuntien Euroopan talouskomission (UN/ECE) säännön 48 kanssa. YK:n Euroopan talouskomissiossa harkitaan kuitenkin parhaillaan ehdotuksia, joilla sallittaisiin kahden lisäajovalaisimen asentaminen yli 12 tonnin painoisiin kuorma-autoihin, edellyttäen, että vain neljä ajovalaisinta voi olla kytkettynä samanaikaisesti. Kuorma-autot tyyppihyväksytään kansallisen lainsäädännön pohjalta eivätkä ne vielä kuulu yhteisön kokonaisten moottoriajoneuvojen tyyppihyväksynnän piiriin, vaikka onkin odotettavissa, että Euroopan parlamentti ja neuvosto esittävät piakkoin ehdotuksia niiden sisällyttämisestä kyseiseen järjestelmään vapaaehtoiselta pohjalta vuodesta 2008. Mitä kansallisten tyyppihyväksyntöjen myöntämiseen tulee, Ruotsin viranomaisten on hyväksyttävä neuvoston direktiivin 76/756/ETY mukaiset ajoneuvot. Direktiivin noudattaminen ei kuitenkaan ole pakollista, ja siksi viranomaiset voivat hyväksyä myös ajoneuvoja, jotka ovat vaihtoehtoisten säännösten mukaisia. Jos vaihtoehtoisia säännöksiä on olemassa, valmistaja voi valita, haluaako se ajoneuvonsa tyyppihyväksynnän perustuvan vaihtoehtoisiin säännöksiin vai direktiiviin. Komissio kannustaa jäsenvaltioita mukauttamaan kansalliset säännöksensä mahdollisimman pitkälle asianomaisiin EY:n direktiiveihin mahdollisimman aikaisessa vaiheessa ennen yhteisön kokonaisten ajoneuvojen tyyppihyväksynnän muuttumista pakolliseksi kuorma-autoille. Kun mikä tahansa ajoneuvo rekisteröidään, siitä tulee ajoneuvojen käyttöä koskevien kansallisten säännösten alainen, ja on Ruotsin viranomaisten asia päättää, haluavatko ne sallia lisäajovalaisimien asentamisen. (1) EYVL L 262, 27.9.1976. (2) EYVL L 171, 30.6.1997.